Blyderivier

Die Blyderivier (of Motlatserivier, wat beteken "permanente rivier", of Umdhlazi-rivier), is 'n rivier in die Mpumalanga en Limpopoprovinsies van Suid-Afrika. Dit vloei in 'n noordelike rigting deur steil valleie en klowe van die Drakensberg in Mpumalanga, voordat dit die Laeveld bereik in die Limpopoprovinsie. Dit het sy oorsprong op ongeveer 2000 m hoogte in die Hartebeesvlakte bewaringsgebied, ten noorde van die Long Tompas.

Die Blyderivier en die Ohrigstadrivier se water vloei beide die Blyderivierspoortdam binne. 

 Oorsprong van die rivier se naam 
Kommandant Andries Hendrik Potgieter het in 1844 'n ekspedisie onderneem om die moontlikheid van 'n handelsroete na Delagoabaai (tans Maputobaai) te ondersoek. Die waens kon nie die steil klowe na die laeveld afgaan nie, en is agtergelaat. Potgieter is toe alleen met 'n groep ruiters verder. Hulle het so lank weggebly dat die mense by die waens gevrees het dat hulle omgekom het. Die riviertjie by die kamp is toe die Treurrivier genoem, en die terugtog is aangepak. Na 'n paar dae het Potgieter en sy ruiters die waens ingehaal. Daar was groot blydskap en die rivier langs die uitspanning het die naam Blyderivier gekry.

 Sytakke 
 Lisbonrivier
 Molototsirivier
 Ohrigstadrivier
 Sandspruit
 Nwanawayingwe
 Mapalagele
 Ga-Nogakgolo
 Kadisi 
 Treurrivier, wat by Bourke's Luck by die Blyde aansluit.

 Sien ook 
 Blyderivierspoort
 Blyderivierspoortdam

 Eksterne skakels 

Kategorie:Limpoporiviersytakke
Kategorie:Olifantsrivier (Limpopo)
Kategorie:Riviere in Limpopo
Kategorie:Riviere in Mpumalanga